2001/320/EY: Neuvoston päätös, tehty 9 päivänä huhtikuuta 2001, tiettyjen neuvoston asiakirjaryhmien saattamisesta yleisön saataville



Virallinen lehti nro L 111 , 20/04/2001 s. 0029 - 0030



Neuvoston päätös, tehty 9 päivänä huhtikuuta 2001, tiettyjen neuvoston asiakirjaryhmien saattamisesta yleisön saataville (2001/320/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 207 artiklan 3 kohdan, ottaa huomioon työjärjestyksensä ja erityisesti sen 10 artiklan, sekä katsoo seuraavaa: (1) Avoimuus on yhteisön toimielinten toiminnan kannalta olennainen periaate. Yleisön oikeus tutustua asiakirjoihin on yksi väline tämän periaatteen soveltamiseksi. (2) Perustamissopimuksen 207 artiklan 3 kohdan nojalla yleisön olisi sallittava laajemmin tutustua neuvoston lainsäädäntötoimintaa koskeviin asiakirjoihin. (3) Neuvoston pääsihteerin kolmas selvitys yleisön oikeutta tutustua neuvoston asiakirjoihin koskevan 20 päivänä joulukuuta 1993 tehdyn neuvoston päätöksen 93/731/EY(1) täytäntöönpanosta osoittaa, että asiakirjoihin tutustumista koskevien pyyntöjen määrä on lisääntynyt huomattavasti. Selvitys osoittaa myös, että Internetin kautta käytettävissä oleva neuvoston julkinen asiakirjarekisteri on arvokas työväline neuvoston asiakirjojen löytämiseksi ja niihin tutustumisen helpottamiseksi. (4) Mahdollisimman moni neuvoston asiakirja on saatettava yleisön saataville Internetin kautta, jotta neuvoston toiminnan avoimuus lisääntyisi yhä. Edellä mainitussa kolmannessa selvityksessä on neuvoston pyynnön mukaisesti tähän tavoitteeseen tähtääviä ehdotuksia. (5) Tämä päätös ei vaikuta päätöksen 93/731/EY soveltamiseen eikä perustamissopimuksen 255 artiklan 2 kohdan nojalla asiakirjoihin tutustumisoikeuden yleisperiaatteista ja rajoituksista annettavan säädöksen sisältöön, ON PÄÄTTÄNYT SEURAAVAA: 1 artikla Soveltamisala ja yleiset säännökset 1. Tätä päätöstä sovelletaan kaikkiin neuvoston asiakirjoihin edellyttäen, että ne eivät ole luokiteltuja asiakirjoja. 2. Jäsenvaltio voi pyytää pääsihteeristöä olemaan saattamatta tämän päätöksen mukaisesti yleisön saataville kyseisestä valtiosta peräisin olevaa asiakirjaa ilman sen ennakkosuostumusta. 2 artikla Määritelmät Tässä päätöksessä tarkoitetaan - "lainsäädäntöasiakirjalla" kaikkia asiakirjoja, jotka koskevat jonkin neuvoston työjärjestyksen 7 artiklassa tarkoitetun säädöksen tarkastelua ja antamista, - "jakelulla" jonkin asiakirjan lopullisen version jakamista neuvoston jäsenille, heidän edustajilleen tai valtuutetuilleen. 3 artikla Yleiset säännöt 1. Pääsihteeristö saattaa seuraavat asiakirjat yleisön saataville heti, kun ne on annettu jakeluun: a) muut kuin neuvoston tai jäsenvaltion laatimat asiakirjat, jotka niiden laatija on julkistanut tai jotka on julkistettu laatijan suostumuksella; b) eri kokoonpanoissa kokoontuvan neuvoston istuntojen esityslistaehdotukset; c) kaikki asiakirjat, jotka neuvosto on hyväksynyt ja jotka julkaistaan Euroopan yhteisöjen virallisessa lehdessä. 2. Edellyttäen, että asiakirjat eivät selvästikään kuulu päätöksen 93/731/EY 4 artiklan poikkeusten piiriin, pääsihteeristö voi saattaa myös seuraavat asiakirjat yleisön saataville heti, kun ne on annettu jakeluun: a) komiteoiden ja työryhmien esityslistaehdotukset; b) ilmoitukset, raportit, kertomukset ja tilannekatsaukset sekä käsittelyn etenemistä neuvostossa tai jossakin sen valmistelevista elimistä kuvaavat selvitykset, joissa valtuuskuntien yksittäiset kannat eivät tule esiin, lukuun ottamatta oikeudellisen yksikön kannanottoja ja lausuntoja. 4 artikla Lainsäädäntöasiakirjoja koskevat erityissäännöt 1. Edellä 3 artiklassa mainittujen asiakirjojen lisäksi pääsihteeristön on saatettava yleisön saataville seuraavat lainsäädäntöasiakirjat heti, kun ne on annettu jakeluun: a) muiden Euroopan unionin toimielinten tai elinten, tai jollei 1 artiklan 2 kohdasta muuta johdu, jäsenvaltion neuvostolle osoittamat säädöksiä koskevat saatteet ja kirjeiden käännökset; b) Coreperin ja/tai neuvoston hyväksyttäväksi toimitetut ilmoitukset (I/A- ja A-kohtia koskevat ilmoitukset) sekä säädösehdotukset, joihin niissä viitataan; c) Perustamissopimuksen 251 artiklassa tarkoitetun menettelyn kuluessa tehdyt neuvoston päätökset ja sovittelukomitean hyväksymät yhteiset tekstit. 2. Sen jälkeen kun jokin 1 kohdan c alakohdassa tarkoitetuista päätöksistä on tehty tai kun kyseinen säädös on lopullisesti annettu, pääsihteeristön on saatettava yleisön saataville kaikki kyseistä säädöstä koskevat lainsäädäntöasiakirjat, jotka on laadittu ennen tätä päätöstä ja jotka eivät kuulu päätöksen 93/731/EY 4 artiklan 1 kohdan poikkeusten piiriin, kuten ilmoitukset, raportit, kertomukset ja tilannekatsaukset sekä käsittelyn etenemistä neuvostossa tai jossakin sen valmistelevista elimistä kuvaavat selvitykset ("yhteenvedot asian käsittelystä"), ei kuitenkaan oikeudellisen yksikön kannanottoja ja lausuntoja. Jäsenvaltion pyynnöstä sellaisia asiakirjoja, jotka kuuluvat edellisen alakohdan soveltamisalaan ja joista käy ilmi kyseisen jäsenvaltion yksittäinen kanta neuvostossa, ei tämän päätöksen mukaisesti saateta yleisön saataville. 5 artikla Loppusäännökset Tämä päätös julkaistaan Euroopan yhteisöjen virallisessa lehdessä. Sitä noudatetaan 1 päivästä toukokuuta 2001. Tehty Luxemburgissa 9 päivänä huhtikuuta 2001. Neuvoston puolesta Puheenjohtaja A. Lindh (1) EYVL L 340, 31.12.1993, s. 43, päätös sellaisena kuin se on viimeksi muutettuna päätöksellä 2000/527/EY (EYVL L 212, 23.8.2000, s. 9).